
Elérni vagy megélni? A perfekcionizmus, flow és vizsgaszorongás kapcsolatai egyetemistáknál.

A vizsga- és teljesítményszorongás az előző évtizedekhez képest négyszeresére emelkedett, érintve a diákok 60%-át. Ennek hatása elsősorban a teljesítmény romlásában, a jegyek csökkenésében mutatkozik, de befolyásolva a mentális jóllétet, komolyabb pszichés problémákhoz vezethet. Előzetes kutatások ennek a folyamatnak két fontos komponensét emelték ki: a perfekcionizmust és a flow-t. Keresztmetszeti korrelációs kutatásunk célja megvizsgálni a magyar, alapképzésen tanuló egyetemistáknál a kognitív vizsgaszorongás, az adaptív és maladaptív perfekcionizmus, illetve a flow állapot összefüggéseit. Ezek felmérésére a Kognitív Vizsgaszorongás Skálát (CTA), a Majdnem Tökéletes Skálát (APS-R) és a Flow Állapot Kérdőívet alkalmaztuk. Feltételeztük, hogy a perfekcionizmus adaptív és maladaptív dimenziói egymástól eltérő irányban függnek össze a vizsgaszorongással és a flow állapottal. Arra is számítottunk, hogy az, aki tanulmányai közben gyakran tapasztal flow-élményt, kevésbé lesz hajlamos a vizsgaszorongásra, vagyis, hogy e két konstruktum között negatív összefüggés mutatkozik. Emellett, azt is feltételeztük, hogy a maladaptív perfekcionizmus és vizsgaszorongás közti negatív kapcsolatot mediálja a kihívás-készség egyensúlya.



